
2013. december 18-án tartandó munkaterv szerinti ülésére

. napirendhez

Tárgy: A temetőkről és a temetkezésről szóló rendelet elfogadása
Tisztelt Képviselő-testület!

A temetőkről és a temetkezésről szóló 1999. évi XLIII. törvény 1999. október 1-jei hatálybalépése óta közel hússzor módosították, azonban ezeket a változásokat   a temető rendjének szabályozásáról szóló 10/2003. (X. 27.) számú rendeletünk nem követte megfelelően, így évtizedes tartozásunk volt már annak felülvizsgálata.

Ami még inkább halaszthatatlanná tette ezt a dolgot, az a szociális temetés 2014. január 1-jétől bevezetésre kerülő intézménye, mely ránk is feladatokat ró.

Csak tájékoztatásul néhány mondat a szociális temetésről: A Ttv. szerint szociális temetés az eltemettető vagy az általa felkért személy személyes közreműködésével, az állam által biztosított kellékekkel ingyenes temetési helyre történő koporsós vagy hamvasztásos temetés, amely az eltemettető számára ingyenes. Szociális temetést az eltemettetésre kötelezett igényelhet az elhunyt utolsó lakóhelye szerinti önkormányzattól.

Szociális temetés keretében az elhunyt hűtéséről, szállításáról, továbbá az eltemettető választása szerint a hamvasztásról az állam gondoskodik. A szociális temetéshez az állam sírhelyet, koporsót, urnát és sírjelet biztosít. Szociális temetés választása esetén az eltemettetőt temetési költségek nem terhelik, és azok hagyatéki teherként sem érvényesíthetők. 
Az eltemettető vagy az általa felkért személy a szociális temetés igénylése során nyilatkozatban vállalja, hogy maga látja el a következő temetkezési szolgáltatásokat: az elhunyt temetésre való előkészítése (mosdatása, felöltöztetése - kivételekkel), sír vagy urnasír kiásása és visszahantolása, koporsó, urna gépjármű nélküli szállítása a temetőn belül, és a sírba helyezés vagy urnaelhelyezés.
Szociális temetési helyre az első betemetéstől számított 25 éven belül kizárólag szociális temetés keretében urna elhelyezése történhet. Amennyiben szociális temetés keretében hamvasztásos temetésre kerül sor, a holttest hamvasztásának költségét az elhunyt utolsó lakóhelye szerinti önkormányzat viseli. Szociális temetés igénybevételekor a holttest köztemetőben történő tárolásának és hűtésének költségét a köztemető fenntartója viseli.

Az előterjesztés érdemi részére visszatérve a Ttv. szerinti szabályozási feladataink a következők:
· A temető használati rendjének megállapítása.

· A temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg

· a temetési hely, illetőleg az újraváltás díját,
· a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,
· a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,
· a temetőbe való behajtás díját.

· A díjmértékeket évente felül kell vizsgálni.

· A települési önkormányzat rendeletben állapítja meg - a köztemetőre vonatkozóan - különösen

· a temető rendeltetésszerű használatához szükséges egyéb helyi, tárgyi és infrastrukturális feltételeket;

· a temető, ravatalozó használatának és igénybevételének szabályait;

· a temetési hely gazdálkodási szabályait;

· a sírhely méretezését, sírjelek alkalmazását, a kegyeleti tárgyak, növényzet elhelyezését, a sírgondozás szabályait;

· temetőben a kegyeleti közszolgáltatások feltételeit, a temetési hely megváltásának és újraváltásának díját, a temetőfenntartási hozzájárulás díját, illetve a létesítmények és az üzemeltető által biztosított szolgáltatások igénybevételének díját;

· a temetési szolgáltatás, a szociális temetés és a temetőben végzett egyéb vállalkozói tevékenységek ellátásának temetői rendjét;

· Ahol az önkormányzat a köztemető fenntartására vonatkozó kötelezettségéről kegyeleti közszolgáltatási szerződés keretében gondoskodik, a temető használatának szabályait önkormányzati rendeletben kell megállapítani.

Mindezek alapján kérem az előterjesztett rendelettervezet szíves áttanulmányozását, és elfogadását.
Sülysáp, 2013. december 12.

Horinka László s.k.


polgármester

Sülysáp Város Önkormányzata Képviselő-testületének

…../2013. (XII. ….) önkormányzati rendelete

a temetőkről és a temetkezésről

Sülysáp Város Önkormányzatának Képviselő-testülete az Alaptörvény 32. Cikk (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 2. pontjával, valamint a temetőkről és a temetkezésről szóló 1999. évi XLIII. törvény 6. § (4), 40. § (3), 41. § (3) bekezdésével és 42. §-ával keletkeztetett felhatalmazással – a temetőkről és a temetkezésről szóló 1999. évi XLIII. törvény végrehajtásáról szóló 145/1999. (X. 1.) Korm. rendelet rendelkezéseire figyelemmel – a következőket rendeli el:

1. Általános rendelkezések

1. §

(1) A rendelet hatálya kiterjed a Sülysáp Város közigazgatási területén működő köztemetőkre, azok létesítményeire, az ott végzett temetkezési szolgáltatásokra és temetkezési tevékenységekre.

(2) A rendelet személyi hatálya kiterjed a temető tulajdonosára, fenntartójára, üzemeltetőjére, a temetkezési szolgáltatást végzőkre, azokra a természetes és jogi személyekre, akikre nézve a tevékenységek során jogok keletkeznek és kötelezettségek hárulnak. 

(3) Sülysáp Város működő köztemetői (a továbbiakban együttesen: temetők): 

a) Tápiósülyi köztemető (Kápolna utca 4259 hrsz.),

b) Tápiósápi köztemető (Templom utca 943 hrsz.).

(4) A temetőkbe – bármely egyéb megkülönböztetés nélkül – az elhalálozásuk idején szentendrei lakosokat, illetőleg köztemetés esetén a Sülysáp közigazgatási területén elhunytakat lehet eltemetni.
(5) Sülysápi lakos hozzátartozó kérelmére, egyedi elbírálás alapján a polgármester engedélyt adhat más településen lakott elhunyt eltemetésére, amennyiben

a) a kérelmező hozzátartozója már rendelkezik olyan sírhellyel, amely alkalmas az elhunyt eltemetésére (korábban váltott sírhely),

b) a temető üzemeltetője – a sülysápi lakosok sérelme nélkül – tud új sírhelyet biztosítani.

2. A temető fenntartása és üzemeltetése

2. §

(1) Sülysáp Város Önkormányzata (a továbbiakban: önkormányzat) mint tulajdonos a temetők használatához szükséges helyi, tárgyi és infrastrukturális feltételeket temetőnként a temetkezési terület, a hűtő- és ravatalozóépület, az illemhelyek, valamint a közművek kiépítésével biztosította. 

(2) Az önkormányzat a köztemetők fenntartásáról, üzemeltetéséről kegyeleti közszolgáltatási szerződés alapján, gazdálkodó szervezet útján gondoskodik (a továbbiakban: üzemeltető). 

(3) Az üzemeltető a köztemetők fenntartását és üzemeltetését a vonatkozó jogszabályokban – különösen a temetőkről és a temetkezésről szóló 1999. évi XLIII. törvény (a továbbiakban: Ttv.) 16-18. §-ában – foglaltak és a kegyeleti közszolgáltatási szerződésben meghatározott rendelkezések szerint kell ellátni. 

(4) A temető fenntartási és üzemeltetési költségeit az önkormányzat a következő bevételekből biztosítja úgy, hogy azok beszedését az üzemeltető számára lehetővé teszi:

a) temetési helyek megváltásának és újraváltásának díjai;

b) temető-fenntartási hozzájárulási díjak;

c) a létesítmények vállalkozók általi igénybevételének díjai.

(5) Az üzemeltető köteles viselni minden, a temetők és temetői létesítmények üzemeltetésével kapcsolatos költséget.

(6) Az üzemeltető évente köteles beszámolni az üzemeltetési tevékenységéről – ennek keretében a beszedett díjakról és ráfordításokról – a Képviselő-testületnek.

3. A temető és a ravatalozó használatának és igénybevételének szabályai

3. §

(1) A temetőben a temető létesítményeit, a sírokat, az azokon lévő síremlékeket, a növényzetet, táblákat, bármi más tárgyat beszennyezni, rongálni, virágokat, ágakat letépni, fát, bokrot kivágni, sírok és sírboltok díszítésére szolgáló tárgyakat illetéktelenül elsajátítani vagy eltávolítani, a temetőből jogosulatlanul kivinni tilos.

(2) 12 éven aluli gyermek a temetőben felügyelet nélkül nem tartózkodhat. A gyermek okozta károkért a felügyeletére köteles személy felelős.

(3) Kutyát – vakvezető, rendészeti munkát segítő kutya kivételével – vagy más állatot a temetőbe bevinni nem szabad. A temetőben állatok legeltetése tilos.

(4) Szemetet kizárólag az arra kijelölt helyen szabad elhelyezni. A hulladék rendszeres elszállíttatásáról az üzemeltető gondoskodik.
(5) A temetőben csak az erre alkalmas útvonalon, a temető műtárgyainak sérelme nélkül lehet gépjárművel közlekedni. A temetőbe való behajtás díjtalan.

(6) Tilos a temető területén mindennemű olyan magatartás, amely a kegyeletet és közízlést sérti.

(7) A temető nyitva tartását és használatának egyéb feltételeit az üzemeltető állapítja meg. A temető rendjét szabályozó hirdetményeket a temető bejáratánál jól látható helyen köteles kifüggeszteni és betartatni.

4. §

(1) Ravatalozni csak a temetőben, az arra kijelölt helyen – szociális temetés esetén a sírhelynél is – szabad. 

(2) A halott a ravatalozóban a szertartás megkezdése előtt legfeljebb 3, de legalább 1/2 órával helyezhető el. A ravatalozásig a halottat hűtőben kell tárolni.

(3) A ravatalozóhelyiséget a temetés előtt legalább 1 órával, de minden esetben a ravatalozás megtörténte után azonnal ki kell nyitni. A ravatalra helyezett koporsót a szertartás kezdetéig nyitva lehet tartani. 

(4) Nem lehet nyitva tartani a koporsót, ha a holttest már oszlásnak indult, vagy súlyosan roncsolódott állapotban van. Légmentesen lezárva kell tartani a koporsót, ha az elhalt fertőző betegségben hunyt el, és biztosítani kell, hogy a koporsó közvetlen közelében ne tartózkodjon senki.

4. A temetési hely gazdálkodás szabályai, a sírhely méretezése, sírjelek alkalmazása 

5. §

(1) A temetőben a temetés helyei az alábbiak lehetnek: 

d) egyes sírhely, kettős sírhely, sírbolt,

e) urnafülke, urnasírhely, urnasírbolt,

f) hamvak szétszórására kijelölt terület,

g) hősi temetési hely.

(2) Az elhaltakat az elhalálozás ideje szerinti sorrendben következő sírhelyen kell elhelyezni, kivéve a kettős, az előre megváltott és a megüresedett sírhelyeket, valamint a rátemetést.

(3) Csak olyan helyen lehet sírhelyet, sírt megváltani, ahol az előírt védőtávolságok megvannak. A temető szélétől 2 méteren belül sírhely nem váltható meg, nem lehet bele temetni még le nem járt sírhely esetében sem.

6. §

(1) A sírgödör mélysége 200 cm. Koporsós rátemetés esetén úgy kell mélyíteni, hogy a felülre kerülő koporsó aljzata 160 cm mélységbe kerüljön. 

(2) Az egyes sírhely 100 cm szélességű és 210 cm hosszúságú, a kettős sírhely mérete 190 x 210 cm. A sírokat egymástól legalább 60 cm távolságra kell elhelyezni. A sorok közötti távolságnak szintén 60 cm-nek kell lennie. A sírhelytáblák között legalább 4 méter széles utat kell hagyni. 

(3) Urna földbetemetése esetén a sírhely mérete 60 x 80 cm, mélysége 100 cm. 

(4) A sírhelyeken sírdomb felhantolása nem kötelező, de létesítése esetén a sírdomb magassága legfeljebb 50 cm lehet.

(5) A sírbolt (kripta) mélysége 190 cm, belső hossza 220-250 cm, szélessége 150 cm. A sírbolt alját és oldalfalait vízbehatolás és földnyomás ellen megfelelően ki kell képezni. A sírbolt tetejét legalább 300 kg/m2 hasznos terheléssel kell számítani. Sírbolt, urnasírbolt építésügyi hatósági engedéllyel építhető.

(6) A sírjel (síremlék, kereszt, fejfa stb.) a temetési helynél nagyobb területet nem foglalhat el, és magassága nem ha​ladhatja meg a 150 cm-t, kivéve a kopjafát, mely legfeljebb 220 cm magas lehet. A sírjel, illetve az azon szereplő felirat, grafikai elem nem lehet közízlést, kegyeleti jogot sértő.

7. §

(1) A temetési hely feletti rendelkezési jogosultság időtartama (használati idő) a megváltás napjával kezdődik. A használati idők a következők:

a) egyes és kettős sírhely esetén 25 év,

b) sírbolt (kripta) esetén a temető fenntartójával kötött megállapodás szerint 60-100 év,

c) urnafülkék, urnasírhelyek esetén 10 év,

d) urnasírbolt esetén 20 év.

(2) A Sülysáp Díszpolgára címmel kitüntetett elhunytak sírhelyének használati ideje az (1) bekezdésben foglalt időtartamok kétszerese. 
(3) A temetési helyek megváltásáért és újraváltásáért a rendelkezésre jogosult díjat köteles fizetni, melynek összegét az 1. melléklet tartalmazza. A díjat az üzemeltető szedi be és tartja nyilván.
(4) A díjat a használati idő leteltéig, illetve a temetést, kihantolást, rátemetést megelőzően kell megfizetni. Amennyiben a sírhely nem kerül újraváltásra, úgy az ismételten használatba adhatóvá válik. A megváltott, de fel nem használt temetési hely visszaváltható.
(5) Az üzemeltető folyamatosan nyilvántartja a lejárt használati idejű temetési helyeket, azokról évenként egyszer kimutatást készít, és amennyiben szükséges gondoskodik az érintettek tájékoztatásáról, értesítéséről.

(6) A temetési helyek feletti rendelkezési jog adásvétel, csere vagy más jogügylet tárgyát nem képezheti.
5. Kegyeleti tárgyak, növényzet elhelyezése, a sírgondozás szabályai

8. §

(1) A sírhely, sírjel gondozása a temetési hely felett rendelkezni jogosult feladata és kötelezettsége.

(2) A temetőt látogatók a temető területén csak a sírok és sírboltok díszítésére szolgáló tárgyakat (koszorú, virág, váza, sírlámpa stb.) helyezhetnek el. A szabálytalanul elhelyezett, a temető rendjét zavaró tárgyakat a temető üzemeltetője eltávolíthatja, vagy annak eltávolítására az érintettet felhívhatja.
(3) A sírokért, sírboltokért és az azokon elhelyezett tárgyakért az önkormányzat és az üzemeltető őrzési, illetve kártérítési vagy anyagi jellegű felelősséggel nem tartozik. 

(4) A temetőben gyertyát gyújtani, égetni fokozott körültekintéssel lehet. A meggyújtott gyertyát – a zárt mécses kivételével – a tűzveszély elkerülése érdekében távozás előtt el kell oltani.
(5) A temetési helyek gondozása során körültekintő gondossággal, valamint az alábbiak figyelembe vételével kell eljárni:

a) a tevékenység ne sértse mások kegyeleti érzéseit;

b) a tevékenység mások sírgondozási tevékenységét ne akadályozza;

c) a tevékenység az utakon való közlekedést ne akadályozza;

d) a tevékenység búcsúztatás alatt ne zavarja a szertartást;

e) a keletkező hulladékot a kijelölt gyűjtőedényekben kell elhelyezni;

f) tilos a sírhelyek környékét felásni, a talajt elhordani, vagy sírfeltöltésre használni.

9. §

(1) A sírhelyek kialakítása és gondozása során a temető park jellegét fenn kell tartani, és a közcélú zöldfelületek, növényzetek karbantartását, folyamatos gondozását kiemelt feladatként kell kezelni.

(2) Fát, cserjét a köztemető területén magánszemély nem ültethet és nem vághat ki, kizárólag az üzemeltető, az önkormányzat hozzájárulásával. Ez alól kivételt képez a sírra ültetett örökzöld, amely teljes kifejlettségében nem lehet magasabb 1,5 m-nél, és átmérője nem lóghat túl a sírhelyen. 
(3) Sírjel maradványokat (fejfa, sírkő) felhívásra a sírhely felett rendelkezni jogosult 15 napon belül köteles elszállítani.

(4) Rátemetés esetén lebontott sírkövet a rendelkezni jogosult egy éven belül köteles visszaállítani vagy elszállítani. E határidőn túl az üzemeltető jogosult a sírkövet a kötelezett értesítését követően, annak költségére elszállítani, és annak megőrzéséről három évig – szintén a kötelezett költségére – gondoskodni. A megőrzési időt követően az üzemeltető a sírköveket a jogszabályokban foglaltak szerint jogosult értékesíteni.

(5) Az exhumálások, síráthelyezések vagy más okok következtében feleslegessé vált sírkőmaradványokat a rendelkezni jogosult köteles az áthelyezés időpontját követő három hónapon belül a temető területéről elszállítani. Ennek elmulasztása esetén az üzemeltető a (4) bekezdésben foglaltak szerint járhat el.

6. Kegyeleti közszolgáltatás

10. §

(1) Kegyeleti közszolgáltatást (temetkezési tevékenységet) a település területén a jogszabályokban előírt engedéllyel rendelkező vállalkozó (a továbbiakban: temetkezési vállalkozó) végezhet.

(2) A temetkezési vállalkozó a szolgáltatás zavartalan lebonyolítása érdekében köteles együttműködni a temető üzemeltetőjével, az illetékes hatóságokkal, más szolgáltatókkal és az érdekeltekkel. 

(3) A temetőben végzendő minden munkát – kivéve a sírok gondozását – be kell jelenteni a temető üzemeltetőjének, annak elvégzéséhez az üzemeltető engedélye szükséges.

(4) A köztemetőben polgári és egyházi szertartással történő temetés, búcsúztatás egyaránt lebonyolítható.
(5) A temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók díjat, a temetőben egyéb vállalkozásszerűen munkát végzők (pl. sírkövesek) temető-fenntartási hozzájárulási díjat kötelesek fizetni, melyeknek összegeit a 2. melléklet tartalmazza. A díjakat az üzemeltető szedi be és tartja nyilván. A díjak megfizetése az üzemeltető számára is kötelező, amennyiben temetkezési vagy egyéb díjfizetésre kötelezett szolgáltatást lát el.
7. Szociális temetés

11. §

(1) A Ttv. 3. § j) pontja szerinti szociális temetés az 1. § szerinti mindkét köztemetőben végezhető, a sírhelyek igénybevételének sorrendjére vonatkozó rendelkezés szerint.

(2) A sír vagy urnasír kiásására vonatkozó munkavégzés az üzemeltetővel előre egyeztetett időpontban történhet az üzemeltető által biztosított kéziszerszámokkal.
(3) A sír vagy urnasír kiásásából kitermelt földet a sírhely közvetlen közelében – a szomszédos sírhelyek tiszteletben tartásával – kell elhelyezni és a helyben szokásos sírhant kialakítással hiánytalanul visszahantolni. A sír kiásását legkésőbb a szociális temetés megkezdését megelőző 3 órával kell befejezni, és üzemeltető felé készre jelenteni.
(4) A temető üzemeltetője jogosult a munkavégzést és annak eredményét ellenőrizni, és a jogszabályban foglaltak be nem tartása esetén azok betartására a figyelmet felhívni. Amennyiben az eltemettető vagy a személyes közreműködésben résztvevők nem tesznek eleget kötelezettségeiknek, üzemeltető erről jegyzőkönyvet vesz fel, és tájékoztatja őket a temetőkről és a temetkezésről szóló törvény szociális temetkezésre vonatkozó szabályai szerinti jogkövetkezményekről.
(5) Az elhunyt ravatalozása, búcsúztatása a külső ravatalozási helyen vagy a sírnál történhet díjmentesen. A ravatalozáshoz a kellékekről az eltemettető gondoskodik.
(6) A sír megjelölésére csak az állam által biztosított sírjel használható, egyéb sírjel, sírszobor, sírkő vagy síremlék nem emelhető. Amennyiben az eltemettető az állam által biztosított sírjelen kívül vagy a helyett más sírjellel jelöli a sírt, üzemeltető jogosult az elbontására felhívni az eltemettetőt, nem teljesítés esetén pedig elbontathatja azt.
8. Vegyes és záró rendelkezések

12. §

Az e rendeletben foglalt előírások a közösségi együttélés alapvető szabályait képezik, így azok megszegése szabályszegésnek minősül, mely – magasabb szintű jogszabály eltérő rendelkezésének hiányában – a közösségi együttélés alapvető szabályairól és megszegésük jogkövetkezményeiről szóló önkormányzati rendeletben foglaltak szerint eljárás keretében százötvenezer forintig terjedhető közigazgatási bírsággal sújtható.

13. §

(1) E rendelet 2014. január 1. napján lép hatályba. 

(2) Hatályát veszti Sülysáp Nagyközség Önkormányzata Képviselő-testületének a temető rendjének szabályozásáról szóló 10/2003. (X. 27.) számú rendelete.

Sülysáp, 2013. december 18.


Horinka László 
Tóth Krisztina


polgármester
jegyző

1. melléklet a …/2013. (…) önkormányzati rendelethez

Sírhelymegváltás és -újraváltás díjai

2014. január 1-jétől a temetési hely megváltásának díjai:


Egyes sírhely:
20.000 Ft

Kettős sírhely:
40.000 Ft

Sírbolt:
80.000 Ft

Urnafülke egyes:
10.000 Ft

Urnafülke kettes:
20.000 Ft

Urnasírhely:
10.000 Ft

Urnasírbolt:
25.000 Ft

Hamvak szétszórására kijelölt terület igénybevétele:
5.000 Ft

A temetési helyek újraváltásának díja a megváltási díj 75 %-a.

2. melléklet a …/2013. (…) önkormányzati rendelethez

A temetőben vállalkozási tevékenységet végzők által fizetendő díjak

A temetői létesítmények, üzemeltető által biztosított szolgáltatások igénybevételének díjai:

Hűtési díj: 
1.200 Ft/megkezdett nap 

Ravatalozó helyiség használati díja: 
20.000 Ft/alkalom

Külső ravatalozó hely használati díja:
10.000 Ft/alkalom

Sírásás:
???

Temető-fenntartási hozzájárulási díjak:

Új síremlék állatása esetén: 
5.000 Ft/sírhely/alkalom

Síremlék felújítása esetén: 
2.000 Ft/sírhely/alkalom

  (sírhelyekre megállapított átlagos megváltási díj 5 %-át nem haladhatja meg.)

